יפים דיסקין

יפים אנטולייביץ' דיסקין (ברוסית: Ефи́м Анато́льевич Ды́скин; 10 בינואר 1923 – 14 באוקטובר 2012) היה לוחם יהודי בצבא האדום במלחמת העולם השנייה, גיבור ברית המועצות. לאחר המלחמה סיים לימודי רפואה, שירת בחיל הרפואה של הצבא הסובייטי בו הגיע לדרגת גנרל.

 ביוגרפיה 
נולד בשם חיים בן נפתלי דיסקין למשפחה יהודית ב-10 בינואר 1923 בכפר קורוטקיה שבמחוז בריאנסק של ברית המועצות.ב־1940 סיים את לימודיו בבית הספר התיכון בעיר בריאנסק והתקבל ללימודי פילוסופיה וספרות באוניברסיטת מוסקבה .

 שירות צבאי 
לאחר הפלישה הנאצית לברית המועצות גויס לשירות הצבאי על ידי לשכת הגיוס בשכונת סוקולניקי.. באוקטובר 1941, לאחר שסיים טירונות, הוצב בתותחן בסוללת תותחי נ"מ של רגימנט תותחים מס'694 של הארמייה ה-16, ב-חזית המערבית. על תותחני הנ"מ הוטל למנוע מהמפציצים הגרמנים להפציץ את מוסקבה. בהיותם קרובים לקו החזית, התותחנים הצליחו להדוף התקפות אוויריות נאציות רבות. . ב-17 בנובמבר 1941, יחידתו של דיסקין עמדה בפני התקפות טנקים גרמנים. תותחי הנ"מ הוצבו בעמדו לירי נגד טנקים. בקרב זה הצליח צוות של דיסקין לפגוע ולהשמיד ארבעה טנקים גרמנים בכוחות עצמו. למרות פצעים מרובים דיסקין לא עזב את שדה הקרב עד שאחרון הטנקים הושמד. דיסקין היה השורד היחיד מהצוות שלו. לאחר הקרב מצאו ליד העמדה את דיסקין, פצוע אנוש ולידו גופות של חיילים אחרים. אחד החיילים ההרוגים נקבר בטעות תחת שמו של יפים דיסקין.

את דיסקין עצמו פינו לבית חולים בעורף. את הקרב ההרואי של דיסקין וחבריו ראה גנרל קונסטנטין רוקוסובסקי. בהתרשמותו מתפקודו של דיסקין בקרב הוא הורה להעניק לו את התואר גיבור ברית המועצות. ב-12 באפריל 1942 הוענק לדיסקין התואר "גיבור ברית המועצות" על ביצוע למופת של משימות קרביות בחזית המאבק בפולשים הנאצים ועל האומץ והגבורה שהפגין. העיטור הוענק לו בטעות "לאחר מותו" למרות שהוא שהה בזמן ההוא בבית החולים, שם נודע לו על קבלתו. עד שנת 1944 דיסקין טופל בבתי חולים שונים ברחבי ברית המועצות.

 קריירה אקדמית 
הפציעות הקשות מנעו ממנו להמשיך להשתתף באופן פעיל בלחימה. הוא החל לימודי רפואה תוך כדי תהליך השיקום. ב־1944 המשיך את הלימודים באקדמיה צבאית של חיל הרפואה בלנינגרד, אותה סיים בשנת 1947. בין השנים 1948-1967 עבד דיסקין בהדרכתו של פרופסור א.נ. מקסימנקוב במחלקה לכירורגיה אופרטיבית ואנטומיה טופוגרפית של האקדמיה הצבאית לרפואה, שם עלה מנספח לפרופסור והיה לראש הקתדרה לאנטומיה. בתור פרופסור, הוא עסק לא רק בהוראה, אלא גם בעבודה מדעית - הוא נסע למגרשי אימונים, ניתח חיות ניסוי, התכונן ולמד באופן עצמאי הכנות היסטולוגיות, כתב מאמרים ודיבר שוב ושוב בכנסים שונים. בשנת 1961 הגן על עבודת הדוקטורט שלו בנושא "הבדלים בעצבוב של הסרעפת".

החל משנת 1967 דיסקין עמד בראש המחלקה לאנטומיה נורמאלית באקדמיה הצבאית-רפואית והועלה לדרגת קולונל בחיל הרפואה. דיסקין חיבר מעל 200 מאמרים מדעיים ובהנהגתו הוגנו כ-7 עבודות דוקטורט. כתב ספרי לימוד לסטודנטים לרפואה. בשנת 1981, לציון 40 שנה לניצחון במלחמה הפטריוטית הגדולה ועל הצלחה רבה בהובלת המחלקה, הוענקה לדיסקין דרגת האלוף בשירות הרפואה.

בשנת 1988 פרש לגמלאות. לאחר הפרישה המשיך לעסוק ברפואה בתחום האזרחי.

 פטירה ומורשת 
יפים דיסקין נפטר בשנת 2012 בעיר סנט פטרסבורג. יחד עם אשתו דורה מרקובנה דיסקינה, הם נקברו בבית הקברות בוגוסלובסקי ליד האנדרטה לזכר הלוחם המשחרר.

בעיירה פוצ'פ אשר במחוז בריאנסק, הוקם פסל לכבוד יפים דיסקין בשל תרומתו לפיתוח הרפואה הצבאית ומסירותו לאקדמיה לרפואה צבאית.

קישורים חיצוניים
 יפים דיסקין, באתר המוקדש לגיבורי ברית המועצות 
 ביוגרפיה של יפים דיסקין, באתר שמוקדש ללוחמים יהודים במלחמת העולם השנייה 

הערות שוליים

קטגוריה:גנרלים יהודים סובייטים
קטגוריה:רופאים יהודים סובייטים
קטגוריה:רופאים צבאיים סובייטים
קטגוריה:רופאים צבאיים יהודים
קטגוריה:אנטומיסטים יהודים
קטגוריה:יהודים אנשי הצבא האדום במלחמת העולם השנייה
קטגוריה:יהודים מעוטרי גיבור ברית המועצות
קטגוריה:מעוטרי עיטור לנין
קטגוריה:מעוטרי הכוכב האדום
קטגוריה:מעוטרי עיטור המלחמה הפטריוטית הגדולה
קטגוריה:סובייטים שנולדו ב-1923
קטגוריה:רוסים שנפטרו ב-2012